## Pravilnik o izmjenama Pravilnika o dozvoli za miniranje

### NN 119/2007 (19.11.2007.), Pravilnik o izmjenama Pravilnika o dozvoli za miniranje

# MINISTARSTVO UNUTARNJIH POSLOVA

**3443**

Na temelju članka 39. Zakona o eksplozivnim tvarima (»Narod­ne novine« broj:
178/2004), ministar unutarnjih poslova donosi

## PRAVILNIK

### O IZMJENAMA PRAVILNIKA O DOZVOLI ZA MINIRANJE

Članak 1.

U Pravilniku o dozvoli za miniranje (»Narodne novine« broj: 57/2006 i 21/2007),
članak 4. mijenja se i glasi:

*»Članak 4.*

Uz zahtjev za izdavanje dozvole za nadzemna i podzemna miniranja prilaže se:
– svjedodžba ili diploma srednje, više ili visoke stručne spreme rudarske
struke,
– dokaz o položenom stručnom ispitu pred povjerenstvom tijela državne uprave
nadležnog za poslove rudarstva,
– radna knjižica ili drugi dokaz o radnom stažu na poslovima pripreme miniranja
ili sličnim poslovima u trajanju od najmanje četiri godine za osobu koja ima
srednju stručnu spremu ili dvije godine radnog staža na istim poslovima za osobu
koja ima višu ili visoku stručnu spremu,
– neovjerena preslika osobne iskaznice kao dokaz da osoba ima navršenih 18
godina života,
– dokaz o zdravstvenoj sposobnosti za rukovanje eksplozivnim tvarima,
– fotografija veličine 22mm x 28 mm,
– dokaz o uplaćenoj upravnoj pristojbi i naknadi za obrazac dozvole za
miniranje.
Službena osoba koja vodi postupak izdavanja dozvole za miniranje će po službenoj
dužnosti izvršiti uvid i pribaviti dokaz da se protiv osobe za koju se traži
dozvola za miniranje ne vodi kazneni postupak za kaznena djela iz glave X.
Kaznena djela protiv života i tijela, glave XII. Kaznena djela protiv Republike
Hrvatske, glave XIII. Kaznena djela protiv vrijednosti zaštićenih međunarodnim
pravom, glave XVII. Kaznena djela protiv imovine, glave XX. Kaznena djela protiv
opće sigurnosti ljudi i imovine i sigurnosti prometa i glave XXIV. Kaznena djela
protiv javnog reda Kaznenog zakona.«.

Članak 2.

Članak 5. mijenja se i glasi:

*»Članak 5.*

Uz zahtjev za izdavanje dozvole za specijalna miniranja prilaže se:
– dokumentacija iz članka 4. stavka 1. podstavka 2., 4., 5., 6. i 7. ovoga
Pravilnika,
– diploma više ili visoke stručne spreme rudarske struke,
– izjava prijašnjeg poslodavca ili drugi dokaz o radnom stažu na poslovima
pripreme miniranja ili sličnim poslovima u trajanju od najmanje pet godina za
osobu koja ima višu stručnu spremu ili četiri godine radnog staža na istim
poslovima za osobu koja ima visoku stručnu spremu.
Službena osoba koja vodi postupak izdavanja dozvole za miniranje će po službenoj
dužnosti izvršiti uvid i pribaviti dokaz da se protiv osobe za koju se traži
dozvola za miniranje ne vodi kazneni postupak za kaznena djela iz glave X.
Kaznena djela protiv života i tijela, glave XII. Kaznena djela protiv Republike
Hrvatske, glave XIII. Kaznena djela protiv vrijednosti zaštićenih međunarodnim
pravom, glave XVII. Kaznena djela protiv imovine, glave XX. Kaznena djela protiv
opće sigurnosti ljudi i imovine i sigurnosti prometa i glave XXIV. Kaznena djela
protiv javnog reda Kaznenog zakona.«.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Broj: 511-01-52-82232-2007.
Zagreb, 8. studenoga 2007.

Ministar
**Ivica Kirin**, v. r.

Pravilnik, NN 119/2007-3443
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)